Title: ประกาศกระทรวงพาณิชย์ เรื่อง กำหนดวันยุบเลิกสำนักงานคณะกรรมการกำกับการซื้อขายสินค้าเกษตรล่วงหน้าและตลาดสินค้าเกษตรล่วงหน้าแห่งประเทศไทย

ประกาศกระทรวงพาณิชย์

ประกาศกระทรวงพาณิชย์
เรื่อง
กำหนดวันยุบเลิกสำนักงานคณะกรรมการกำกับการซื้อขายสินค้าเกษตรล่วงหน้า
และตลาดสินค้าเกษตรล่วงหน้าแห่งประเทศไทย

โดยที่มาตรา
๔ แห่งพระราชบัญญัติยกเลิกพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
พ.ศ. ๒๕๕๘ กำหนดให้ยุบเลิกสำนักงานคณะกรรมการกำกับการซื้อขายสินค้าเกษตรล่วงหน้าและตลาดสินค้าเกษตรล่วงหน้าแห่งประเทศไทย
เมื่อครบกำหนดสิบห้าเดือนนับแต่วันที่พระราชบัญญัติใช้บังคับ (วันที่ ๖ กุมภาพันธ์
๒๕๖๐) เว้นแต่ในกรณีที่มีเหตุอันสมควร สำนักงานและตลาดอาจยุบเลิกก่อนได้
โดยให้เป็นไปตามเงื่อนเวลาที่รัฐมนตรีว่าการกระทรวงพาณิชย์โดยคำแนะนำของคณะกรรมการกำกับการซื้อขายสินค้าเกษตรล่วงหน้า
และประกาศในราชกิจจานุเบกษา

เนื่องจากได้มีการดำเนินการเพื่อให้สำนักงานคณะกรรมการกำกับการซื้อขายสินค้าเกษตรล่วงหน้าและตลาดสินค้าเกษตรล่วงหน้าแห่งประเทศไทยยุบเลิกก่อนระยะเวลาตามกฎหมายดังกล่าวและคณะกรรมการกำกับการซื้อขายสินค้าเกษตรล่วงหน้าได้มีมติในคราวประชุมครั้งที่
๒/๒๕๕๙ เมื่อวันที่ ๑๕ สิงหาคม ๒๕๕๙
กำหนดให้วันที่ ๑ พฤศจิกายน ๒๕๕๙ เป็นวันยุบเลิกสำนักงานและตลาด อาศัยอำนาจตามความในมาตรา
๔ วรรคสามแห่งพระราชบัญญัติยกเลิกพระราชบัญญัติการซื้อขายสินค้าเกษตรล่วงหน้า พ.ศ.
๒๕๔๒ พ.ศ. ๒๕๕๘
รัฐมนตรีว่าการกระทรวงพาณิชย์โดยคำแนะนำของคณะกรรมการกำกับการซื้อขายสินค้าเกษตรล่วงหน้า
จึงออกประกาศไว้ ดังต่อไปนี้

ข้อ
๑[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๒  ให้วันที่ ๑ พฤศจิกายน ๒๕๕๙
เป็นวันยุบเลิกสำนักงานคณะกรรมการกำกับการซื้อขายสินค้าเกษตรล่วงหน้าและตลาดสินค้าเกษตรล่วงหน้าแห่งประเทศไทย

ประกาศ ณ วันที่ ๕
ตุลาคม พ.ศ. ๒๕๕๙
อภิรดี  ตันตราภรณ์
รัฐมนตรีว่าการกระทรวงพาณิชย์

ชนิกา/ปริยานุช/จัดทำ
๒๐ ตุลาคม ๒๕๕๙

นุสรา/ตรวจ
๖ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๒๓๙ ง/หน้า ๑/๑๘ ตุลาคม ๒๕๕๙